BANJALUKA - Ministar prosvjete i kulture Republike Srpske Dane Malešević rekao je da na teritoriji Republike Srpske biti zabranjeni udžbenici iz Federacije BiH ukoliko u njih budu uvedene lekcije poput "opsade Sarajeva" ili izučavanja "genocida u Srebrenici".

Malešević je rekao da se to odnosi na 22 škole u Srpskoj gdje je bošnjačkoj djeci dozvoljeno da rade po nacionalnom programu za Bošnjake iz kantona.

"Preporuke međunarodnih organizacija su bile da se stavi embargo na izučavanje građanskog rata u BiH. Kanton Sarajevo je već najavio uvođenje `opsade Sarajeva` i izučavanje `genocida u Srebrenici` i time odstupio od tog dogovora, iako je OEBS rekao da se to ne radi", rekao je Malešević za današnje "Večernje novosti".

On je rekao da priča o "bosanskom jeziku", nažalost, nije završena, te da je za Srpsku riječ o bošnjačkom jeziku.

Malešević ističe da bošnjačka djeca imaju sva prava kao Srbi i Hrvati u Srpskoj kada je riječ o izučavanju jezika.

Resorni ministar je rekao da će u Srpskoj đaci više učiti o genocidu nad Srbima u NDH i Drugom svjetskom ratu, te izrazio nadu da će analizom doći do programa koji će zadovoljiti i one koji su protiv.

"Ako imamo 700.000 ubijenih Srba u Jasenovcu i Gradini, moramo pronaći sve

imenom i prezimenom. Pored toga, imamo 24.000 ubijene djece", rekao je Malešević.